**ΚΕΝΕΣ ΘΕΣΕΙΣ ΕΞΕΙΔΙΚΕΥΜΕΝΟΥ ΠΡΟΣΩΠΙΚΟΥ ΣΤΗΝ ΑΣΤΥΝΟΜΙΑ ΚΥΠΡΟΥ**

Γίνονται δεκτές αιτήσεις στην Αστυνομία Κύπρου, για πλήρωση **μίας (1) εξειδικευμένης θέσης Χημικού.**

**ΜΙΣΘΟΔΟΣΙΑ**

Ο μισθός της θέσης είναι Κλίμακα: Α8: €24.500, 25.697, 26.894, 28.091, 29.288, 30.485, 31.682, 32.879, 34.076, 35.273, 36.470, 37.667, Α9 €30.413, 31.880, 33.347, 34.814, 36.281, 37.748, 39.215, 40.682, 42.149, Α10 €34.284, 35.923, 37.562, 39.201, 40.840, 42.479, 44.118, 45.757, 47.396, Α12(ΙΙ) €44.978, 47.080, 49.182, 51.284, 53.386, 55.488, 57.590, 59.692, 61.794, 63.896 (Συνδυασμένες Θέσεις). Στη μισθοδοσία, προστίθενται οι οποιεσδήποτε γενικές αυξήσεις που έχουν εγκριθεί με νομοθεσία. Επιπλέον, καταβάλλεται τιμαριθμικό επίδομα, σύμφωνα με το ποσοστό που εγκρίνεται από την Κυβέρνηση από καιρό σε καιρό.

Η δημοσίευση της εν λόγω θέσης γίνεται ύστερα από την απόφαση του Υπουργικού Συμβουλίου και τη μετέπειτα γραπτή συγκατάθεση της Κοινοβουλευτικής Επιτροπής Οικονομικών και Προϋπολογισμού, για εξαίρεσή τους από τις πρόνοιες των περί της Απαγόρευσης Πλήρωσης Κενών Θέσεων στο Δημόσιο και στον Ευρύτερο Δημόσιο Τομέα (Ειδικές Διατάξεις) Νόμων του 2013 έως (Αρ. 2) του 2014.

Σημειώνεται ότι, τυγχάνει εφαρμογής η ισχύουσα μείωση κλιμάκων εισδοχής των υπαλλήλων που διορίζονται μετά την 01/01/2012, όπως αυτή προβλέπεται στον εκάστοτε εν ισχύει Κρατικό Προϋπολογισμό. Σύμφωνα με το Άρθρο 10 του περί Προϋπολογισμού του 2023, Νόμου (Ν.82 (II) του 2022), κατά τα δύο πρώτα έτη της υπηρεσίας ο ετήσιος βασικός μισθός θα ανέρχεται στα €22.048. Με τη συμπλήρωση 24 μηνών υπηρεσίας ή απασχόλησης στον υπό αναφορά μισθό, ο εργοδοτούμενος θα τοποθετείται στην αρχική βαθμίδα της μισθοδοτικής κλίμακας της θέσης.

*Σύμφωνα με το ίδιο άρθρο, η πιο πάνω ρύθμιση δεν τυγχάνει εφαρμογής στις περιπτώσεις:*

|  |  |
| --- | --- |
| *1.* | *Υπαλλήλων που κατέχουν μόνιμη θέση, οι οποίοι, είτε διορίστηκαν πριν την 01.01.2012, είτε διορίστηκαν μετά την 01.01.2012 και υπηρέτησαν συνολικά για είκοσι τέσσερις μήνες σε μειωμένη κλίμακα εισδοχής, και διορίζονται ή προάγονται σε άλλη θέση ή αποσπώνται για οποιοδήποτε σκοπό, ή προσλαμβάνονται σε έκτακτη βάση ή με σύμβαση,* |
| *2.* | *Έκτακτων υπαλλήλων ή με σύμβαση προσωπικού (εκτός της Εκπαιδευτικής Υπηρεσίας), οι οποίοι είτε προσλήφθηκαν πριν την 01.01.2012, είτε προσλήφθηκαν μετά την 01.01.2012, και απασχολήθηκαν συνολικά για είκοσι τέσσερις μήνες σε μειωμένη κλίμακα εισδοχής και διορίζονται σε θέση, χωρίς να έχει μεσολαβήσει διακοπή μεταξύ της ημερομηνίας διορισμού και της απασχόλησης σε έκτακτη βάση ή με σύμβαση,* |
| *3.* | *Έκτακτων υπαλλήλων ή με σύμβαση προσωπικού του οποίου διαφοροποιούνται οι όροι απασχόλησης, χωρίς να έχει μεσολαβήσει διακοπή στην απασχόληση, και, είτε είχαν προσληφθεί πριν την 01.01.2012, είτε είχαν προσληφθεί μετά την 01.01.2012 και έχουν ήδη απασχοληθεί συνολικά για είκοσι τέσσερις μήνες σε μειωμένη κλίμακα εισδοχής,* |
| *4.* | *Εκπαιδευτικών που απασχολούνται ή απασχολήθηκαν με σύμβαση ή ως αντικαταστάτες στο Υπουργείο Παιδείας και Πολιτισμού κατά την 1η Ιανουαρίου 2012 ή προγενέστερης ημερομηνίας,* |
| *5.* | *Τακτικού ωρομίσθιου κυβερνητικού προσωπικού που διορίζεται σε μόνιμη θέση, χωρίς να έχει μεσολαβήσει διακοπή της απασχόλησης, και*  |
| *6.* | *Μόνιμου ή έκτακτου ή ωρομίσθιου προσωπικού νομικού προσώπου δημοσίου δικαίου που διορίζεται σε μόνιμη θέση στην κρατική υπηρεσία, καθώς και έκτακτου προσωπικού νομικού προσώπου δημοσίου δικαίου που προσλαμβάνεται σε έκτακτη βάση στην κρατική υπηρεσία, χωρίς να έχει μεσολαβήσει διακοπή της απασχόλησης, και, είτε είχε διοριστεί ή προσληφθεί πριν την 01.01.2012 στο νομικό πρόσωπο δημοσίου δικαίου, είτε είχε απασχοληθεί στο νομικό πρόσωπο δημοσίου δικαίου συνολικά για είκοσι τέσσερις μήνες σε μειωμένη κλίμακα εισδοχής.**Νοείται ότι η υπηρεσία σε μειωμένη κλίμακα εισδοχής στο νομικό πρόσωπο δημοσίου δικαίου συμψηφίζεται με υπηρεσία σε μειωμένη κλίμακα εισδοχής στην κρατική υπηρεσία για σκοπούς συμπλήρωσης των είκοσι τεσσάρων μηνών.* |

Σημειώνεται ότι σύμφωνα με το Άρθρο 17Α, Εδάφιο (1) του περί Αστυνομίας Νόμου (N.73(I)/2004) όπως τροποποιήθηκε μέχρι σήμερα, η προκήρυξη αφορά διορισμό εξειδικευμένων μελών της Αστυνομίας στη συνδυασμένη θέση, Λοχία (Κλίμακα Α8), Υπαστυνόμου (Κλίμακα Α9), Ανώτερου Υπαστυνόμου (Κλίμακα Α10), Αστυνόμου Β΄ (Κλίμακα Α12(ii)), όπως αυτή προβλέπεται στον εκάστοτε σε ισχύ κρατικό προϋπολογισμό, προσώπου το οποίο κατέχει αναγνωρισμένο με βάση την κειμένη νομοθεσία πανεπιστημιακό δίπλωμα ή τίτλο ή άλλο ισοδύναμο προσόν συναφές προς τα καθήκοντα της συνδυασμένης θέσης, όπως αυτά καθορίζονται κατά την προκήρυξη της:

Νοείται ότι:

(α) ο διορισμός προσώπου που είναι κάτοχος πανεπιστημιακού διπλώματος ή τίτλου ή άλλου ισοδύναμου προσόντος (……), διενεργείται στο βαθμό του Λοχία.

(β) στις περιπτώσεις ειδικοτήτων, ο διορισμός προσώπου που είναι κατάλληλο και κατέχει αναγνωρισμένο με βάση την κειμένη νομοθεσία δίπλωμα τριτοβάθμιας εκπαίδευσης ή τριετούς μεταλυκειακού κύκλου σπουδών, διενεργείται στο βαθμό του Αστυφύλακα,

(γ) σε περίπτωση που μέλος της Αστυνομίας που φέρει το βαθμό του Λοχία ή ανώτερο βαθμό διορίζεται ως εξειδικευμένο μέλος της Αστυνομίας σε συνδυασμένη θέση, εντάσσεται στο βαθμό της συνδυασμένης θέσης που αντιστοιχεί στο βαθμό που κατείχε πριν το διορισμό του ως εξειδικευμένο μέλος της Αστυνομίας.

**ΚΑΘΗΚΟΝΤΑ ΚΑΙ ΕΥΘΥΝΕΣ**

|  |  |
| --- | --- |
| (1) | Εκτελεί εξετάσεις/αναλύσεις και εργασίες σε εργαστήριο της Αστυνομίας Κύπρου σύμφωνα με τις σχετιζόμενες διαδικασίες και εγχειρίδια, τις οδηγίες εργασίας, τις μεθόδους εξετάσεων, τα τεχνικά εγχειρίδια, τα πρότυπα και τους κανονισμούς, τις αστυνομικές, άλλες καθορισμένες απαιτήσεις του Εργαστηρίου και της Αστυνομίας και ετοιμάζει εκθέσεις με τα ευρήματά του και παρουσιάζεται ενώπιον Δικαστηρίου, όποτε χρειαστεί.(Σημ.: Το εργαστήριο θα καθορίζεται κάθε φορά ανάλογα με τις ανάγκες της Αστυνομίας Κύπρου). |
| (2) | Διενεργεί εργαστηριακές εξετάσεις ινών, ξεσμάτων μπογιάς, θραυσμάτων γυαλιού, πλαστικών υλικών, μελανιού, άλλων μικροϊχνών και άλλων τεκμηρίων, ως προς τα χημικά / φυσικά χαρακτηριστικά τους. |
| (3) | Διενεργεί μικροσκοπικές εξετάσεις τριχών για προσδιορισμό ανθρώπινης / ζωικής τρίχας και στην περίπτωση ζωικής, για προσδιορισμό ζώου από το οποίο προέρχεται (π.χ. λαγού, σκύλου, γάτου, αγρινού). |
| (4) | Εκτελεί άλλες εργασίες, οι οποίες περιλαμβάνουν: |
|  | (α) | την επανεμφάνιση Αναγνωριστικών Στοιχείων σε μεταλλικές επιφάνειες μηχανοκινήτων οχημάτων, οπλισμού και άλλων τεκμηρίων, |
|  | (β) | την ετοιμασία ειδικών κιβωτίων μίας χρήσης (sampling kits) για εξειδικευμένες δειγματοληψίες, |
|  | (γ) | παροχή συμβουλών προς όλα τα μέλη της Αστυνομίας, αναφορικά με δειγματοληψίες και συσκευασία τεκμηρίων, |
|  | (δ) | εξειδικευμένες δειγματοληψίες, κατά τις επισκέψεις σε σοβαρές σκηνές εγκλημάτων,  |
|  | (ε) | παραγγελία και αγορά εξειδικευμένων υλικών δειγματοληψίας, |
|  | (στ) | ενημέρωση και παροχή διαλέξεων σε θέματα δικανικής φύσης σε σειρές μαθημάτων στην Αστυνομική Ακαδημία και σε μέλη του Τ.Α.Ε. |
| (5) | Ακολουθεί / εφαρμόζει τον Κώδικα Δεοντολογίας και την Ορθή Εργαστηριακή Πρακτική, τηρώντας τις πρόνοιες των Προτύπων Ποιότητας ISO 17025 ή / και ISO 17020. |
| (6) | Υλοποιεί διαδικασίες Διαπίστευσης βάσει των προτύπων ISO 17025 ή / και ISO 17020. |
| (7) | Εκπροσωπεί την Αστυνομία σε Επιτροπές που χειρίζονται θέματα της ειδικότητάς του. |
| (8) | Εκπαιδεύει προσωπικό σε θέματα της αρμοδιότητάς του.  |
| (9) | Εκτελεί οποιαδήποτε άλλα καθήκοντα του ανατεθούν. |

**ΑΠΑΙΤΟΥΜΕΝΑ ΠΡΟΣΟΝΤΑ**

Οι υποψήφιοι θα πρέπει:-

|  |  |
| --- | --- |
| (1) | Να είναι πολίτες της Κυπριακής Δημοκρατίας. |
| (2) | Να είναι κάτοχοι Πανεπιστημιακού Διπλώματος ή Τίτλου ή ισότιμου προσόντος στη Χημεία ή Κλάδο Χημείας και να είναι εγγεγραμμένοι στο Συμβούλιο Εγγραφής Χημικών, σύμφωνα με τον περί Εγγραφής Χημικών Νόμο.(Σημ.: Ο όρος “Πανεπιστημιακό δίπλωμα ή Τίτλος” καλύπτει και μεταπτυχιακό δίπλωμα ή τίτλο). |
| (3) | Πολύ καλή γνώση της Ελληνικής και πολύ καλή γνώση ή της Αγγλικής ή της Γαλλικής ή της Γερμανικής γλώσσας, όπως αυτές ορίζονται στον εκάστοτε σε ισχύ κατάλογο αποδεκτών τεκμηρίων γνώσης γλωσσών, της Επιτροπής Δημόσιας Υπηρεσίας (<http://www.psc.gov.cy>). |
| (4) | Να έχουν εκπληρώσει τις στρατιωτικές τους υποχρεώσεις ή να έχουν νόμιμα απαλλαγεί από αυτές, όχι όμως για λόγους υγείας.Οι υποψήφιοι, να υποβάλουν Πιστοποιητικό Στρατολογικής Κατάστασης «ΤΥΠΟΥ Α΄» ΠΛΗΡΕΣ (Έντυπο Ε.Φ. 136Α), που να έχει εκδοθεί κατά τη χρονική περίοδο ενός έτους πριν από την ημερομηνία προκήρυξης, στο οποίο να φαίνονται όλες οι στρατολογικές μεταβολές και που να αποδεικνύει την ολοκλήρωση της στρατιωτικής θητείας ή τη νόμιμη απαλλαγή. Το έγγραφο αυτό, εκδίδεται από τα Στρατολογικά Γραφεία, και τα Κέντρα Εξυπηρέτησης του Πολίτη.Οποιαδήποτε άλλα έγγραφα δεν θα γίνονται αποδεκτά και η αίτηση θα απορρίπτεται.Ως ημερομηνία εκπλήρωσης των στρατιωτικών υποχρεώσεων για την παρούσα διαδικασία, θεωρείται η τελευταία ημερομηνία υποβολής των αιτήσεων. |
| (5) | Να έχουν λευκό Ποινικό Μητρώο. |
| (6) | Να μην τους έχει αφαιρεθεί η δυνατότητα κατοχής όπλου από την κατά περίπτωση αρμόδια αρχή. |
| (7) | Να μην έχουν καταδικαστεί για αδίκημα σοβαρής μορφής που ενέχει έλλειψη τιμιότητας ή ηθική αισχρότητα. |

**ΕΠΙΠΡΟΣΘΕΤΑ ΠΡΟΣΟΝΤΑ**

|  |  |
| --- | --- |
| (1) | Μεταπτυχιακό δίπλωμα ή τίτλο στη Δικανική Επιστήμη (Forensic Science) ή συναφές αντικείμενο ενός τουλάχιστον ακαδημαϊκού έτους **ή** |
| (2) | Αποδεδειγμένη εργασιακή πείρα τουλάχιστον δύο ετών σχετική με τις αρμοδιότητες του Εργαστηρίου ή / και τη χρήση εξειδικευμένου αναλυτικού εξοπλισμού (π.χ. FTIR, GCMS, GRIM, LCMS), αποτελεί πλεονέκτημα. Η εν λόγω πείρα θα μοριοδοτείται ανάλογα. |
| Σημειώσεις: |
| Η πείρα που αποκτήθηκε κατά τη διάρκεια των σπουδών ή ως πρακτική άσκηση ή η πείρα που αποκτήθηκε από εθελοντική εργασία, αμισθί, δεν μοριοδοτείται. |
| Η εργασιακή πείρα πρέπει να επιβεβαιώνεται πέραν της υποβολής γενικών αποδεικτικών στοιχείων (π.χ. τα στοιχεία κοινωνικών ασφαλίσεων) και με την υποβολή βεβαίωσης από τους εργοδότες/οργανισμούς στους οποίους εργάστηκε ο αιτητής, στην οποία να αναφέρεται η θέση που κατείχε, η ακριβής περίοδος απασχόλησης (με ημερομηνίες) και τα αναλυτικά καθήκοντα της θέσης. |

**ΔΙΑΔΙΚΑΣΙΕΣ ΑΞΙΟΛΟΓΗΣΗΣ**

|  |  |
| --- | --- |
| (1) | Η Συμβουλευτική Επιτροπή Επιλογής, αφού αξιολογήσει τις αιτήσεις που θα υποβληθούν θα καλέσει τους υποψήφιους που ικανοποιούν τα απαιτούμενα στην προκήρυξη προσόντα, σε προφορική ή/και γραπτή εξέταση σε θέματα συναφή με τα καθήκοντα της θέσης. |
| (2) | Θα πιστοποιηθεί η καλή κατάσταση της υγείας των υποψηφίων, η άρτια σωματική διάπλασή τους και η σωματική και πνευματική τους καταλληλότητα, για να εκτελούν τα καθήκοντα στα οποία θα απασχολούνται μετά την πρόσληψή τους. Η πιστοποίηση αυτή θα γίνεται μετά από σχετικές εξετάσεις, από κυβερνητικό ιατρικό λειτουργό. Τα πιο πάνω, διαπιστώνονται με βάση τα κριτήρια που καθορίζονται στον Πίνακα «Α» των περί Αστυνομίας (Γενικών) Κανονισμών (Κ.Δ.Π. 51/89).Οι υποψήφιοι θα υποβάλλονται στις εξετάσεις αυτές, κατόπιν συνεννόησης με το Γραφείο Προσλήψεων της Αστυνομίας Κύπρου. |
| (3) | Οι υποψήφιοι θα υποβληθούν σε Έλεγχο Ανίχνευσης Ναρκωτικών Ουσιών (Narcotest), με αρνητικό αποτέλεσμα. O έλεγχος διενεργείται από το Γενικό Χημείο του Κράτους. |
| Επιπλέον, οι υποψήφιοι πρέπει να μην έχουν απολυθεί ή να μην έχουν τερματιστεί οι υπηρεσίες τους στο παρελθόν από τη Δημόσια Υπηρεσία της Δημοκρατίας ή από Οργανισμό Δημοσίου Δικαίου για ποινικό αδίκημα ή πειθαρχικό παράπτωμα.  |
| Επιπρόσθετα, οι υποψήφιοι θα πρέπει να παρέχουν τις πληροφορίες, που πιθανόν να απαιτηθούν, αναφορικά με το παρελθόν ή την προγενέστερή τους εργασία ή οποιοδήποτε άλλο ζήτημα που αφορά την πρόσληψή τους στην Αστυνομία και αν οποιοσδήποτε υποψήφιος στην αίτησή του ή σε σχέση με την αίτησή του για πρόσληψη, προβαίνει σε οποιαδήποτε ψευδή δήλωση και ακολούθως διορίζεται στην Αστυνομία, διαπράττει ποινικό αδίκημα και σε περίπτωση καταδίκης θα απολύεται από την Αστυνομία. |
| Τονίζεται ότι, υποψήφιοι που αποτυγχάνουν σε οποιαδήποτε εξέταση ή δεν παρουσιαστούν στον καθορισμένο τόπο και χρόνο για οποιαδήποτε εξέταση, αποκλείονται από την περαιτέρω διαδικασία αξιολόγησης. |

**ΚΑΤΑΒΟΛΗ ΑΠΟΖΗΜΙΩΣΗΣ**

Η αίτηση για παραίτηση μέλους από την Αστυνομία κατά τη διάρκεια της περιόδου των πρώτων έξι (6) ετών από την ημερομηνία διορισμού του, αυτή θα γίνεται αποδεκτή μόνο εφόσον το μέλος καταβάλει εύλογη αποζημίωση, το ύψος της οποίας θα υπολογίζεται με βάση το κόστος των εξετάσεων, δοκιμασιών, μετρήσεων, ελέγχων και των άλλων διαδικασιών που του αναλογούν για την πρόσληψή του στην Αστυνομία, το κόστος της στολής και εξάρτησης που του χορηγήθηκε και το κόστος των εκπαιδεύσεων που του παραχωρήθηκαν. Στην προαναφερόμενη χρονική περίοδο των έξι (6) ετών, δεν θα συνυπολογίζονται οποιεσδήποτε άδειες απουσίας χωρίς απολαβές και οι παρατάσεις αδειών ασθένειας, με εξαίρεση τις άδειες απουσίας χωρίς απολαβές για λόγους δημοσίου συμφέροντος.

Δεν θα απαιτείται η καταβολή οποιασδήποτε αποζημίωσης, σε περίπτωση που το μέλος παραιτείται μέσα στο χρονικό διάστημα του ενός μηνός, από την ημερομηνία διορισμού του στην Αστυνομία, σε περίπτωση που παραιτείται από τη θέση γιατί έχει διοριστεί σε άλλη θέση στην Αστυνομία και σε περίπτωση οι υπηρεσίες του τερματιστούν για λόγους υγείας.

**ΔΙΚΑΙΩΜΑ ΣΥΜΜΕΤΟΧΗΣ ΣΤΗ ΔΙΑΔΙΚΑΣΙΑ ΠΡΟΣΛΗΨΗΣ**

Δικαίωμα συμμετοχής στην όλη διαδικασία πρόσληψης θα έχουν όσοι πληρούν τα προσόντα που προνοούν οι σχετικοί Νόμοι και Κανονισμοί και καταβάλουν το ποσό των €45, κατά την υποβολή της αίτησης, μέσω του συστήματος αποδοχής πληρωμών της JCC, που αποτελεί το τελευταίο στάδιο επιτυχούς υποβολής της αίτησης. Τα τέλη δεν επιστρέφονται στους υποψηφίους, σε οποιαδήποτε περίπτωση μη συμμετοχής τους στην όλη διαδικασία πρόσληψης.

**ΠΙΣΤΟΠΟΙΗΣΗ ΑΚΑΔΗΜΑΪΚΩΝ ΠΡΟΣΟΝΤΩΝ**

Τα ακαδημαϊκά προσόντα λαμβάνονται υπόψη και πιστώνονται με επιπρόσθετες μονάδες, σε σχέση με την τελική κατάταξη των υποψηφίων. Για το σκοπό αυτό, οι υποψήφιοι καλούνται όπως εξασφαλίσουν Πιστοποιητικό Αναγνώρισης του Πτυχίου ή Διπλώματός τους από το Κυπριακό Συμβούλιο Αναγνώρισης Τίτλων Σπουδών (ΚΥ.Σ.Α.Τ.Σ.), εκεί και όπου απαιτείται, το οποίο να είναι σε θέση να παρουσιάσουν στη Συμβουλευτική Επιτροπή Επιλογής, όταν ζητηθεί. Σε αντίθετη περίπτωση, δεν θα γίνεται οποιαδήποτε πίστωση επιπρόσθετων μονάδων.

**ΥΠΟΒΟΛΗ ΑΙΤΗΣΕΩΝ**

|  |  |
| --- | --- |
| (1) | Αιτήσεις υποβάλλονται μόνο μέσω του ιστότοπου [**www.gov.cy**](http://www.gov.cy/) στη θεματική ενότητα «Εργασία και Ασφάλιση-> Αιτήσεις». |
| (2) | Για να προχωρήσει με τη συμπλήρωση της ηλεκτρονικής αίτησης, ο αιτητής θα πρέπει εκ των προτέρων, να δημιουργήσουν προφίλ ως Πολίτης (Φυσικό Πρόσωπο) στο CY Login, το οποίο θα πρέπει να ταυτοποιηθεί. Η ταυτοποίηση προφίλ γίνεται με τους ακόλουθους τρόπους: |
|  | α) | Μέσω των ηλεκτρονικών τραπεζών (e-banking) |
|  | β) | Για άτομα με κυπριακή ταυτότητα, μέσω βιντεοκλήσης με λειτουργούς των ΚΕΠ κατόπιν ραντεβού |
|  | γ) | Με προσωπική επιτόπου επίσκεψη σε Κέντρο Ταυτοποίησης κατόπιν ραντεβού. |
| Περισσότερες πληροφορίες για τους τρόπους ταυτοποίησης δίνονται στον ακόλουθο σύνδεσμο(link): <https://cge.cyprus.gov.cy/cyloginregistration/knowledgebase/help/identification> |
| Οι υποψήφιοι που έχουν ήδη πιστοποιημένο προφίλ από προηγούμενες φορές ή για κάποιο άλλο λόγο, να μην δημιουργήσουν νέο προφίλ. Σε περίπτωση που ο πολίτης δεν θυμάται τα στοιχεία του, υπάρχει ο μηχανισμός «Ξέχασα το όνομα Χρήστη», «Ξέχασα τον Κωδικό».  |
| (3) | Κατά τη διαδικασία συμπλήρωσης της αίτησης, θα πρέπει να σαρώνονται και υποβάλλονται όλα τα σχετικά πιστοποιητικά. Ως ημερομηνία έναρξης υποβολής των αιτήσεων, καθορίζεται η **Δευτέρα 27/11/2023 και ώρα 09:00**, η οποία εκπνέει την **Τετάρτη 03/01/2024 και ώρα 14:00**. Αιτήσεις οι οποίες υποβάλλονται εκπρόθεσμα, θα απορρίπτονται αυτόματα από το σύστημα.  |
| (4) | Η ορθή συμπλήρωση των αιτήσεων, συνιστά αποκλειστική ευθύνη των υποψηφίων.  |
|  | α) | Αιτήσεις οι οποίες θα γίνονται αποδεκτές από το σύστημα και στη συνέχεια διαπιστωθεί ότι τούτο έγινε στη βάση πλαστών, ψευδών, ή /και παραπλανητικών στοιχείων/εγγράφων, πέραν της ποινικής ευθύνης που τυχόν θα υπέχει ο αιτητής, όπως προνοείται από την υφιστάμενη νομοθεσία, θα απορρίπτονται και ο αιτητής θα αποκλείεται από την περαιτέρω διαδικασία αξιολόγησης, έστω και εάν στο μεταξύ έχει επιτύχει σε άλλες διαδικασίες αξιολόγησης, όπως αυτές προβλέπονται στην παρούσα προκήρυξη. |
|  | β) | Εάν διαπιστωθεί σε οποιοδήποτε στάδιο της όλης διαδικασίας, ότι υποψήφιοι δεν πληρούν οποιοδήποτε από τα απαιτούμενα προσόντα, θα αποκλείονται από τις περαιτέρω διαδικασίες αξιολόγησης. |
|  | γ) | Στις περιπτώσεις (α) και (β) πιο πάνω, σε κανένα υποψήφιο θα επιστρέφονται τα τέλη που κατέβαλε, κατά την υποβολή της αίτησής του.  |
| (5) | Αιτήσεις που υποβλήθηκαν στο παρελθόν δεν θα ληφθούν υπόψη. |
| (6) | Σημειώνεται ότι, οι υποψήφιοι κατά την συμπλήρωση της αίτησης, θα πρέπει να καταχωρούν τη προσωπική τους ηλεκτρονική διεύθυνση, η οποία θα χρησιμοποιείται από το Γραφείο Προσλήψεων της Αστυνομίας, για σκοπούς επικοινωνίας και ενημερώσεων. |